Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A személyes adatok védelméről és a közérdekű adatok nyilvánosságáról szóló 1992. évi LXIII. törvény (Avtv.)
Paragraph Index: 1698

24. §-a — egyebek mellett — arra hatalmazza fel az adatvédelmi biztost, hogy „ellenőrzi e törvény és az adatkezelésre vonatkozó más jogszabály megtartását”. Miután a Ttv. adatkezeléseket szabályoz (például a közérdekű adatok nyilvánosságra kerülésének korlátozásával), az adatvédelmi biztosnak kötelessége e törvény végrehajtását ellenőrizni, különösen akkor, ha ezt beadványokban kérik. Tehát az ajánlásomban a vizsgált iratokkal kapcsolatban nem a minősítési eljárás érvénytelenségét állapítottam meg, hanem azt, hogy az adott dokumentum „nem tekinthető minősített adatokat tartalmazó iratnak”. Ami tehát a túlterjeszkedett hatás- és jogkörömmel kapcsolatos megjegyzéseit illeti, megállapítom, hogy azok alaptalanok, felelős közigazgatási vezető részéről eddig példa sem volt rá. Felhívom Miniszter Úr figyelmét, hogy az országgyűlési biztos intézménye — miként a világon mindenütt, nálunk is — ellenőrző szervezet, arra szolgál, hogy a parlament megbízásából védelmet nyújtson a polgárok alkotmányos jogait fenyegető közigazgatási túlkapások és törvénysértések ellen. Végezetül az Országgyűlésnek felelős adatvédelmi biztosként azt is határozottan vissza kell utasítanom, hogy a jogellenes minősítésekkel kapcsolatban — törvényi felhatalmazás alapján végzett, körültekintő vizsgálat után — kifejtett álláspontomat (a helytelen joggyakorlatot folytató szervezet vezetőjeként) úgy értékelje, hogy döntésem és annak nyilvánosságra hozatala veszélyezteti a jogbiztonságot. Az ajánlásomat, noha közérdekű adatot tartalmaz, megvárva az Ön válaszát, nem hoztam nyilvánosságra. Az ajánlásban kifejtett álláspontom Miniszter Úr válasza után is változatlan, és az ajánlás V. fejezetében megfogalmazottakat továbbra is érvényesnek tartom. Budapest, 2000. január 17. Üdvözlettel: Dr. Majtényi László (399/A/1999) 2000/88/II. szám TÁRCA NÉLKÜLI MINISZTER HIVATALÁNAK VEZETŐJE Dr. Majtényi László úrnak adatvédelmi biztos 1054 Budapest Tüköry u. 3. Tisztelt Adatvédelmi Biztos Úr! Ezúton tájékoztatom arról, hogy dr. Kövér László miniszter úrhoz címzett, 2000. január 17-én keltezett levele január 19-én megérkezett a tárca nélküli miniszter hivatalába és ott az iratkezelésre vonatkozó szabályoknak megfelelően iktatásra került. Budapest, 2000. február 7. Dr. Szabó Gábor * * * [Állásfoglalás: a felsőoktatásban alkalmazott diákigazolvány kötelező adattartalma a felsőoktatási törvényen alapulhat, az intelligens kártya adattartalmát védeni kell] Dr. Szemkeő Judit közigazgatási államtitkár Budapest Tisztelt Államtitkár Asszony! A diákigazolványok előállításának, kiadásának és nyilvántartásának rendjéről szóló oktatási miniszteri rendelet tervezetéhez az alábbi észrevételeket kívánom tenni: — A felsőoktatási diákigazolványban lévő adatchip több problémát vet fel. A tervezet 3. §-ának (2) bekezdése szerint a diákigazolvány kibocsátásakor az adatchip a diákigazolvány azonosítóját tartalmazza. Ez az adat az érintett tanulóval, hallgatóval (a továbbiakban diák) kapcsolatba hozható, ezért személyes adat. A diákigazolványhoz kapcsolódó jogosultságok gyakorlásakor, kedvezmények igénybevételekor az adatchipből az azonosító elvileg egyszerűen, automatikusan leolvasható, rögzíthető. Az egyszerű, automatizált azonosítás tömeges alkalmazása új, indokolatlanul egyenlőtlen információs viszonyt teremthet az adatalany (a diák) és az adatkezelő (például az oktatási intézmény, a közlekedési vállalat, a kedvezményeket adó éttermeket, szórakozóhelyeket működtető vállalkozás) között: lehetőség nyílik arra, hogy korlátlan ideig tárolják például az adatalany szórakozási, fogyasztási vagy közlekedési szokásaira vonatkozó adatokat, és ezek elemzésével az érintettre vonatkozó következtetéseket vonjanak le. Az így nyerhető személyiségkép szükségszerűen torz, és az ilyen adatkezelés alkotmányellenes — ezt

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes